Νήσοι Πίτκαιρν

Πολιτική

Αρχηγός Κράτους είναι από τις 6 Φεβρουαρίου 1952 η Βασίλισσα Ελισάβετ Β΄ του Ηνωμένου Βασιλείου, η οποία εκπροσωπείται από τον ύπατο αρμοστή στη Νέα Ζηλανδία και Κυβερνήτη, ο οποίος όμως δεν κατοικεί μόνιμα στο νησί. Από τον Ιανουάριο του 2018 στο αξίωμα του Κυβερνήτη υπηρετεί η Λόρα Κλαρκ και από το Σεπτέμβριο του 2003 αρμοστής (μη κάτοικος του νησιού) είναι ο Λέσλι Ζακς ( Leslie Jaques), o οποίος είναι διάμεσος μεταξύ του Κυβερνήτη και του Νησιωτικού Συμβουλίου (Island Council). Ο Κυβερνήτης είναι και αρχηγός της Κυβέρνησης μαζί με το Δήμαρχο (Mayor) και επικεφαλής του Νησιωτικού Συμβουλίου (στις 12 Νοεμβρίου 2013 εξελέγη στο αξίωμα ο Σόουν Κρίστιαν). Η θητεία του Δημάρχου είναι τριετής, ενώ το Νησιωτικό Συμβούλιο εκλέγεται για 1 χρόνο. Στις 4 Μαρτίου 2010 τέθηκε προς ψήφιση από την Κυβερνήτη ένα νέο Σύνταγμα.

Δήμαρχοι (Mayors από το 1999)

1. Στιβ Κρίστιαν (7 Δεκεμβρίου 1999-30 Οκτωβρίου 2004) (Απολύθηκε από τις βρετανικές αποικιακές αρχές έπειτα από 4 καταδίκες του για σεξουαλική παρενόχληση).
2. Μπρέντα Κρίστιαν (8 Νοεμβρίου 2004 - 15 Δεκεμβρίου 2004) (υπηρεσιακή)
3. Τζέι Γουόρεν (15 Δεκεμβρίου 2004 - 9 Δεκεμβρίου 2007)
4. Μάικ Γουόρεν (9 Δεκεμβρίου 2007 - 1η Ιανουαρίου 2014)
5. Σόουν Κρίστιαν (1η Ιανουαρίου 2014 - σήμερα)

Δημαρχιακές και βουλευτικές εκλογές

Το 10μελές Συμβούλιο των Νήσων (Island Council)  είναι το νομοθετικό σώμα. Από τα 10 συνολικά μέλη εκλέγονται τα 4 με θητεία 2 ετών. Ο Δήμαρχος, ο Πρόεδρος του Νησιωτικού Συμβουλίου και ο Γραμματέας εκλέγονται εξ οφίτσιο. Το εν λόγω Συμβούλιο επέχει και θέση δικαστηρίου, γεγονός που το καθιστά ένα από τα λιγότερα νομοθετικά σώματα στον κόσμο που κατέχει νομοθετική μαζί και δικαστική εξουσία. Η θητεία του Δημάρχου είναι τριετής και του Γραμματέα των Νήσων αόριστη.
Το 2007 Δήμαρχος εξελέγη ο Μάικ Ουόρεν, ο οποίος αντικατέστησε τον Τζέι Γουόρεν. Ο Ουόρεν επανεξελέγη στις δημαρχιακές εκλογές του 2010 , με 15 ψήφους. Στις εκλογές για Συμβούλιο των Νήσων που διεξήχθησαν στις 12 Δεκεμβρίου 2011 ο Σάιμον Γιανγκ επανεξελέγη Αντιδήμαρχος και τα 5 μέλη που εξελέγησαν στο Συμβούλιο των Νήσων είναι οι Τζέι Γουόρεν, Μπρέντα Κρίστιαν, Μιτσέλ Κρίστιαν , Τζάκι Κρίστιαν και Κέρι Γιανγκ.
Οι τελευταίες εκλογές για Νησιωτικό Συμβούλιο έγιναν στις 23 Νοεμβρίου 2016.

Οικονομία

Οι κάτοικοι του νησιού ασχολούνται κυρίως με την αλιεία, τον τουρισμό, την γεωργία, αλλά και με την πώληση συλλεκτικών γραμματοσήμων και νομισμάτων του νησιού.

Γεωργία

Στα εύφορα εδάφη των νησιών, όπως την κοιλάδα Ισαάκ, παράγεται μια μεγάλη ποικιλία από φρούτα και λαχανικά όπως μπανάνες, παπάγια, ανανάς, καρπούζια, καρύδες, αβοκάντο, καρποί αρτόδενδρου, μανταρίνια, πορτοκάλια, λεμόνια, φρούτα του Πάθους, λάιμ, γλυκοπατάτες, κολοκάσι, καλαμπόκι, μπιζέλια, φασόλια. Τέλος τα τελευταία χρόνια παρουσιάζεται μια παρότρυνση του κράτους για καλλιέργεια ζαχαροκάλαμου.

Τουρισμός

Ο τουρισμός αποτελεί το 80% του ετησίου εισοδήματος του κάθε Πιτκεριανού. Από το 2009 η κυβέρνηση του νησιού έχει ευνοήσει ιδιαίτερα τον τουρισμό μέσω της εφαρμογής του προγράμματος MV Claymore ΙΙ το οποίο παρέχει στους τουρίστες την ευκαιρία για περιπετειώδεις διακοπές στα νησιά για τρεις ή δέκα μέρες. Ήδη μερικές οικογένειες έχουν επενδύσει σε ιδιωτικές αυτοτελείς μονάδες προς ενοικίαση για τους τουρίστες. Κάθε χρόνο περίπου δέκα κρουαζιερόπλοια φτάνουν στο νησί για λίγες ώρες ενισχύοντας οικονομικά τους ντόπιους αγοράζοντας σουβενίρ, γραμματόσημα και τοπικά προϊόντα. Για λόγους ασφαλείας, για παιδιά κάτω των 16 ετών απαιτείται μια ολοκληρωμένη αίτηση άδειας εισόδου για να επισκεφθούν το νησί.

Αναμνηστικά

Οι Πιτκεριανοί ειδικεύονται στη δημιουργία ξυλόγλυπτων καρχαριών, φαλαινών, ψαριών, δελφινιών, χελωνών και βάζων.Τέλος συχνά παράγεται και εξαιρετικής ποιότητας υφάσματος Τάπα.

Κλίμα

Λόγω των θέσεών τους τα νησιά χαρακτηρίζονται από ζεστά καλοκαίρια και θερμούς χειμώνες. Η θερμοκρασία από τον Οκτώβριο έως τον Απρίλιο φτάνει έως και τους 38 βαθμούς Κελσίου ενώ τον χειμώνα κυμαίνεται από 18-28 βαθμούς Κελσίου. Η μέση υγρασία των καλοκαιρινών μηνών αγγίζει το 95% ενώ η περίοδος των βροχών διαρκεί από τον Νοέμβριο έως το Μάρτιο.

Εκπαίδευση

Η εκπαίδευση είναι δωρεάν και υποχρεωτική μεταξύ των ηλικιών 5 και 16 χρόνων. Στα πλαίσια αυτά, στους κατοίκους του νησιού παρέχεται προσχολική και πρωτοβάθμια εκπαίδευση με βάση τη διδακτέα ύλη της Νέας Ζηλανδίας. Το 2000 και τα 7 παιδιά του νησιού διδάχθηκαν το βιβλίο "My favorite place on Pitcairn". Ο εκπαιδευτικός διορίζεται από τον διοικητή ανάμεσα από κατάλληλα ειδικευμένους αιτούντες εκπαιδευτικούς της Νέας Ζηλανδίας.

Γλώσσα

Η Πίτκερν είναι μία γλώσσα η οποία μιλιέται από περίπου το 98% των Πιτκεριανών. Χαρακτηρίζεται ως ένα κράμα της αγγλικής γλώσσας  με στοιχεία της γλώσσας των Ταϊτιανών. Η κρεολική αυτή γλώσσα έρχεται από τον 18ο αιώνα και διδάσκεται στα σχολεία παράλληλα με την αγγλική.

Δίκες για σεξουαλικές κακοποιήσεις το 2004

Το 2004 κατατέθηκαν μηνύσεις κατά επτά ανδρών που ζούσαν στο Πίτκαιρν και έξι που ζούσαν στο εξωτερικό. Μετά από έρευνα που ακολούθησε και εκτεταμένες δίκες οι άνδρες καταδικάστηκαν, μερικοί με πολλαπλές κατηγορίες σεξουαλικών εγκλημάτων σε βάρος νέων κοριτσιών. Στις 25 Οκτωβρίου 2004, έξι άνδρες είχαν καταδικαστεί, συμπεριλαμβανομένων του Στηβ Κρίστιαν δημάρχου του νησιού. Μέχρι το 2010, όλοι είχαν εκτίσει την ποινή τους ή τους είχε χορηγηθεί κατ' οίκον περιορισμός.